text: Fecasarm porta al TSJC les noves restriccions horàries a la restauració
  Publicat 09/03/2021 13:05CET
  La patronal Fecasarm ha tornat a portar les restriccions que ha aprovat la Generalitat davant el Tribunal Superior de Justícia de Catalunya (TSJC) i ha criticat el Govern per haver imposat "de manera sistemàtica i totalment arbitrària" les mesures.
  En un comunicat d'aquest dimarts, l'entitat assegura que les noves restriccions horàries no tenen cap base científica perquè no es justifica que no es permeti servir sopars, oferir servei de bar a les sales de concerts o obrir els restaurants dels centres comercials.
  El recurs, el tretzè que ha presentat Fecasarm, reclama al TSJC que suspengui les restriccions i assegura que la meitat de la restauració i el 80% de l'oci nocturn es troba "en situació de fallida".
  L'associació assegura que hi ha un sistema que permetria reobrir els locals interiors "amb un 100% de seguretat per als usuaris", i que consisteix a només permetre l'accés a persones que acreditin un test negatiu en les darreres 72 hores o que estiguin vacunades.
  A més, proposa instal·lar "uns aparells que ja funcionen a les UCI dels hospitals" i que, assegura, elimina la pràctica totalitat de la covid-19 de l'aire i les superfícies.